Dan huwa l-partit tal-Ewropa. Dak li emmen li postu qiegħed ma' dak il-kontinent. Postu, kulturalment, ekonomikament, u ċertament politikament, hemm qiegħed. Diġà, meta fl-1964 ksibna l-Indipendenza mir-Renju Unit, wieħed mill-ewwel passi tagħna kien li nsiru membri tal-Kunsill tal-Ewropa. Diskors George Borg Olivier f'dak il-jum li sseħibna huwa mimli b'ideat, b'viżjoni ċara u b'appartenenza. L-ewwel messaġġ tiegħu kien li, issa li aħna indipendenti, qed nidħlu lura fi ħdan il-familja li aħna parti minnha. Kien għalhekk pass naturali għalina li nimxu iktar 'il quddiem. Il-vantaġġi llum nafu li huma qawwija għalina. Però, hawn għandna nirreġistraw li batejna sew biex pajjiżna sar membru sħiħ tal-Unjoni Ewropea. Għandna nfakkru li kienet il-persistenza tal-Partit Nazzjonalista li jidħol, li fl-aħħar, vinċiet. Waqt li, fuq l-oħra, kien hemm id-diffidenza u r-reżistenza tal-Partit Laburista biex insiru parti. Infakkru li meta applikajna kien hemm min, fl-ewwel jiem tiegħu fil-Gvern fl-1996, irtiraha. Infakkru li meta erġajna konna lura fil-poter fl-1998 applikajna u rajna minn kollox min-naħa tal-Partit Laburista biex ma nsirux membri. Aħna l-partit tal-Ewropa Fir-realtà, meta tqis dak li ngħidu aħna u dak li jingħad mill-Gvern tal-ġurnata, joħroġ ċar il-kuntrast. Aħna l-partit li aħna favur, u dawk li jifhmu l-vantaġġi u l-potenzjal tal-Unjoni Ewropea. Insemmu ħafna vantaġġi li ħadna. Dawk li jissemmew fil-politika ta' kuljum juru kemm kien kbir il-pakkett finanzjarju li l-Gvernijiet Nazzjonalisti rnexxielhom iġibu għalina. Pakketti finanzjarji li xprunawna f'diversi toroq ekonomikament u soċjalment. Dawk li qatt ma ħadna qabel, dawk li din l-amministrazzjoni taf li m'għandhiex l-abbiltà politika biex terġa' takkwista. Pożizzjoni politika Imma, aktar minn hekk, hemm il-pożizzjoni politika tagħna. Dik li permezz tagħna nsemmgħu leħinna u għandna s-saħħa tal-vot, li kif nafu, jagħmel differenza. Dan huwa vantaġġ li qatt ma kellna fis-sekli tal-eżistenza tagħna. Dan huwa vantaġġ li nistgħu ngħidu, imma m'aħniex. Għandna madwarna eventi politiċi li qed iseħħu, li m'aħniex nieħdu parti attiva u determinanti fihom. Għax m'għandniex inkunu dak li Emanuel Macron kiteb tul din il-ġimgħa għalina wkoll: " Ġejjin konsegwenzi fuqna li ilhom jinġabru u li issa uħud bdew jifhmu. F'ittra mimlija punti għal riflessjoni ta' dan il-President tar-Repubblika Franċiża hemm, dak li nittama, bidu ta' proċess ġdid. Proċess li jagħraf fejn aħna u fejn għandna mmorru. Hemm bżonn pjan ċar u fit-tul li għandu jsir bejn l-Istati Membri f'dak li rnexxielna nwettqu. Hija ittra mimlija spirtu Ewropew. Waħda li tolqtok. Bħalma tmissek il-parti ċentrali fejn jingħad minnha hekk: " L-Ewropa għandha bżonn mexxejja tajba. Għandna bżonn iktar minn dawk li jagħrfu li l-proġett Ewropew m'għandux bżonn jiġi inventat mill-ġdid. Għandu bżonn jitħaddem fl-ispirtu u l-viżjoni li dejjem kellu. Biex dan iseħħ, għandna bżonn iktar deputati fil-Parlament Ewropew li jagħrfu u jifhmu l-importanza tal-Unjoni Ewropea. Iktar ulied l-Ewropa. Għax irridu nassiguraw li jkun hemm iktar minn dawk li huma leali lejn din il-linja li għamlet il-ġid u assigurat progress. Ma jistax ikollna iktar ipokrezija politika. Anqas tradiment li joħroġ minn komportament ambivalenti. Nissudawn 'l-Unjoni Ewropea Il-kwistjoni Brexit, ċertament, hija mument importanti. Taf tkun deċiżiva u determinanti. Hemm impatt immedjat, imma ħidmitna trid tkun fit-tul. Irridu nħarsu lejn dak li ġej sabiex naqbżu l-ostakli u l-kumplikazzjonijiet li ser ikollna. Pajjiżna għandu numru ta' vantaġġi f'dan. Nifhmu aħjar il-mentalitajiet li qed jitħabtu bejniethom. Kemm ser inħaddmu dan kollu sabiex isir il-ġid għalina fil-futur tagħna jiddependi mill-abbiltà politika tagħna. Kemm ser inkunu kapaċi ningħaqdu bħala membri attivi u mhux passivi ma' politiċi bħal Macron jiddependi mill-għażla li ser inwettqu f'Mejju. Għax aħna verament ulied l-Unjoni Ewropea nifhmu kemm dan huwa importanti u deċiżi li, fl-interess nazzjonali, inwettqu l-aħjar għażla.
Ulied l-Unjoni Ewropea